Gandia rep a l'alumnat de FP en pràctiques de Laval per a treballar en comerços de la ciutat
25 febrer 2025

## Gandia rep a l'alumnat de FP en pràctiques de Laval per a treballar en comerços de la ciutat25 febrer 2025Última actualització: 25 febrer 2025

![](../gestion/img/30a0ce2cf949aa2008478bc1c6cc881a29a48d41528cb74f3114538f3fbe5cac.jpg)  
  

La regidora delegada d'Agermanaments, Liduvina Gil, va rebre ahir a l'Ajuntament de Gandia a l'alumnat de FP en pràctiques de Laval (França), que tindrà l'oportunitat de treballar en empreses de la ciutat.  
En aquesta recepció, la regidora va estar acompanyada per Pottier Emeline i Dominique Menager, tutors dels alumnes de Laval, així com per Bernardo Mendieta i Santiago García en representació de les empreses que acullen els estudiants francesos per a realitzar les seues pràctiques des del 24 de febrer fins al 14 de març.

L'edil va explicar que aquest intercanvi s'emmarca dins de la programació d'activitats de l'agermanament amb la ciutat francesa i ha recordat que fa pocs dies, una altra delegació d'alumnes va finalitzar amb èxit les seues pràctiques de cambrer i cuiner en diversos establiments de la nostra ciutat.

En aquest cas, són tres els alumnes de les especialitats de comerç i administració els qui realitzaran les seues pràctiques en Dimendi, Confecciones Milán i Moll Motor. L'edil va voler agrair als empresaris la seua implicació en aquest intercanvi, del qual ha afirmat que “no sols permet que els alumnes tinguen una oportunitat de millorar l'idioma i veure com treballem a Gandia, sinó que ajuda als comerciants a aprendre una altra manera de fer les coses”.

Per la seua banda, la professora del centre educatiu francés va agrair l'acollida que ha tingut aquesta nova delegació. “Per a nosaltres és important participar en aquest programa perquè els alumnes gaudeixen d'una experiència enriquidora tant professionalment com personalment”.

Els alumnes, Emma Lucas, Lana Manceau i Léo Demeude, també van agrair tant al consistori com a les empreses on realitzaran les pràctiques la bona acollida que han rebut.

Per la seua part, els empresaris van destacar que aquest tipus d'iniciatives són necessàries perquè permeten conéixer els mètodes i la forma de treballar que s'apliquen en altres parts d'Europa.

“Els xics i xiques que ens envien estan molt motivats, ens ajuden i ens donen suport i ens enriqueixen”, ha declarat Mendieta, mentre que García ha posat en valor la preparació dels alumnes i la seua bona predisposició.